16. november 2020 12:45 Martina Baumann
BRATISLAVA (GlobalNews.sk) – Počas týchto dní môžete vidieť na oblohe "naháňačku" dvoch planét. Pýtate sa ktorých? V nasledujúcich riadkoch sa dozviete viac. Informáciu nám poskytla hovorkyňa SAV Monika Tináková.
Jupiter, ktorý je od Slnka vzdialený 5,2 astronomických jednotiek (teda 5,2 krát ďalej ako Zem od Slnka), obehne okolo Slnka raz za 11,9 roka, Saturn vo vzdialenosti 9,5 astronomických jednotiek raz za 29,5 roka. Rozdielnu rýchlosť obehu týchto planét okolo Slnka si môžete počas najbližších dní overiť vlastnými očami.
A tak nasledujúce dni môžu ľudia sledovať na nočnej oblohe zaujímavý úkaz. ""Tieto dve planéty sú viditeľné v týchto dňoch na večernej oblohe nízko nad juhozápadným obzorom. Môžete ich vidieť večer po západe Slnka na hranici súhvezdí Strelca a Kozorožca," hovorí Ján Svoreň z Astronomického ústavu SAV. Obidve planéty sa pohybujú na oblohe doľava, Jupiter však rýchlejšie ako Saturn. "Ak ich budete sledovať niekoľko večerov, zistíte, že vzdialenosť medzi nimi sa zmenšuje. Ich najväčšie priblíženie (konjunkcia) nastane 21. decembra 2020 bezprostredne po západe Slnka, keď budú na oblohe vzdialené len šesť uhlových minút (približne 1/5 priemeru mesačného disku). Konjunkcie Jupitera a Saturna sa opakujú približne po 20 rokoch," povedal Ján Svoreň.
Naposledy v roku 1623
Tohtoročná tesná konjunkcia je však podľa astronóma vzácny jav, keďže posledné takéto tesné priblíženie týchto dvoch planét nastalo v roku 1623 a znovu sa vyskytne až v roku 2080. "Po 21. decembri si planéty pozície vymenia, Jupiter bude vľavo a Saturn stále ďalej vpravo. Ak chcete túto udalosť sledovať, treba si nájsť čas do konca decembra. Neskôr v januári už budú obidve planéty zapadať rýchlo po západe Slnka a vo večernom súmraku budú zle pozorovateľné," dodal na záver astronóm.
REKLAMA
NAJČÍTANEJŠIE
- 4. augusta 2022 20:45
Zelenskyj zhromaždil veliteľstvo najvyššieho veliteľa
- 5. augusta 2022 18:27
Putin požiada Erdogana, aby pomohol Rusku obísť západné sankcie
- 10. augusta 2022 17:05
G7 požaduje okamžité vrátenie kontroly nad jadrovou elektrárňou Zaporizhzhia Ukrajine
- 1. augusta 2022 11:30
Prvá loď s ukrajinským jedlom opustila prístav Odesa
- 1. augusta 2022 11:44
PRI DOPRAVNEJ NEHODE V KOŠICIACH SA ŤAŽKO ZRANILA JEDNA OSOBA